Cobras leen Beuran nie aan Lions | Netwerk24
Deur Leighton Koopman 27 November 2016 00:01
Kaapstad. – Die krisis in die Cobras-kleedkamer het verdiep toe dié krieketunie 'n stokkie gesteek het voor Beuran Hendricks se planne om, soos twee van sy spanmaats, vir die res van die plaaslike T20-reeks vir 'n ander span te speel.
Daar was die afgelope week hardnekkige gerugte dat dié hotklou-snelbouler hom as 'n leenspeler by die Lions sou aansluit in 'n poging om meer speelkans te kry. Dít nadat Omphile Ramela en Dane Piedt hulle pas by onderskeidelik die Lions en die Titans aangesluit het.
Rapport verneem die Lions se belangstelling in die 26-jarige Hendricks, wat die Proteas reeds in vyf blitswedstryde verteenwoordig het, is vinnig deur die Cobras-base geblus.
Hendricks (26) het nog nie in een van die Kapenaars se ses wedstryde in die plaaslike reeks gespeel nie en staan duidelik agter naatboulers soos Rory Kleinveldt, Dane Paterson en Wayne Parnell in die tou.
Hendricks is glo deel van 'n groep spelers wat ongelukkig is met die afrigter Paul Adams en wat vroeër vanjaar 'n griefskrif teen Adams by die Westelike Provinsie-krieketunie ingedien het.
Daarin eis die spelers dat Adams afgedank word weens sy powere onlangse wenrekord en sy beweerde swak bestuur van die span.
Na verneem word, is Ramela en Piedt aan die spits van die veldtog om van Adams ontslae te raak.
Dié ontevredenheid in die kleedkamer het reeds na die veld oorgespoel met die Cobras wat nog net een wedstryd in alle kompetisies van die plaaslike seisoen kon wen.
Volgens Nabiel Dien, uitvoerende hoof van die Cobras, bly Hendricks egter deel van die Cobras se planne en is sy versoek om hom by die Lions aan te sluit gevolglik geweier.
"Beuran het gevra of hy speelkans gaan kry, want daar was belangstelling van die Lions. Daar is egter 'n rotasie-beleid wat ons gaan instel en hy (Hendricks) gaan nêrens," het Dien by navraag gesê. – Leighton Koopman